Stygende koste knel boerdery ál erger | Landbou
Stygende koste knel boerdery ál erger
Foto: Lucille Botha
Die skerp styging in produksiekoste hou groot risiko's vir die winsgewendheid van boerderye in. Dit is daarom belangrik dat boere in alle bedrywe vroegtydig reël vir produksiefinansiering vir die komende jaar.
Daar heers al hoe meer kommer onder boere dat die pryse van insette besig is om vinnig te styg, baie vinniger as wat die amptelike inflasiekoers aandui. Produsentepryse het wel die afgelope jaar gestyg, maar die pryse van alle produkte het nie ewe veel gestyg nie.
Dit wil ook voorkom of produkprysstygings vir die boer besig is om af te plat. Daar is geen twyfel nie dat die landbou in 'n ernstige kosteprysknyptang inbeweeg. Dit gaan die kontantvloei en wins vir alle boere in die komende jaar knou.